Bevindinge van Mueller-verslag gou bekendFoto: AP Photo/Andrew Harnik Die spesiale ondersoeker Robert Mueller se verslag oor ŉ 22 maande lange ondersoek na die Russiese regering se pogings om in die 2016 Amerikaanse presidensiële verkiesing in te meng, beveel geen verdere aanklagte aan nie. William Barr, die VSA se prokureur-generaal, kan intussen so gou as Saterdagmiddag die hoofbevindinge van die verslag bekend maak. Barr moet dan sy eie verslag skryf rakende Mueller se bevindinge en dit aan die Amerikaanse kongres stuur. Dit is in dié stadium nie duidelik nie of Mueller se verslag antwoorde gee op vrae of Trump se veldtog met die Kremlin saamgesweer het om die verkiesing te beïnvloed en of Trump later stappe gedoen het om die ondersoek te dwarsboom. Die indien van die verslag beteken wel dat die ondersoek afgehandel is sonder enige openbare aanklagte van kriminele sameswering tussen Trump se veldtog en Rusland of dwarsboming deur die president. Pres. Donald Trump. Foto: AP Photo/Evan Vucci Mueller het tydens sy ondersoek altesaam 34 mense, insluitend die president se voormalige veldtogvoorsitter, Paul Manafort, en sy eerste nasionale veiligheidsraadgewer, Michael Flynn, aangekla. Die Demokrate het intussen geëis dat Mueller se volle verslag bekend gemaak sowel as enige bewysstukke wat tydens die ondersoek bekom is. Dit is in dié stadium nog nie duidelik nie of Trump eers na Mueller se bevindinge sal mag kyk hoewel Trump se regsverteenwoordiger so versoek gerig het. Barr het gesê hy wil soveel as moontlik van die verslag openbaar maak. Trump het sedert die ondersoek in Mei 2017 van stapel gestuur is, dit as ŉ “heksejag” bestempel en volgehou daar was geen sameswering met Rusland nie.